Wenke vir die opstel van 'n indrukwekkende CV - Solidariteit Wêreld LoopbaanSolidariteit Wêreld Loopbaan
Tuis › Artikels › Wenke vir die opstel van 'n indrukwekkende CV
Wenke vir die opstel van 'n indrukwekkende CV
As jy op soek is na werk, is jou CV belangrik. Indien jy dit op die regte manier opstel, sal jy sommer gou genooi word vir 'n onderhoud. As jy dit egter verkeerd doen, kan jy teleurstelling op teleurstelling ervaar. Dit gebeur maklik dat jy dinge oor die hoof sien wanneer jy bekommerd is oor werk.
Onderstaande wenke sal jou help om die belangrikste besonderhede te onthou wanneer dit by die opstel van jou CV kom:
Dit is 'n bemarkingsstuk
Die uiteindelike doel van 'n CV is om die personeelwerwer van die besigheid waarvoor jy graag sou wou werk te oortuig dat jy 'n onderhoud waardig is. Slegs in uiters ongewone gevalle is 'n CV direk vir indiensneming verantwoordelik.
Personeelwerwers verstaan ​​goed dat 'n werknemer nie net die lys van dinge is wat hy of sy in die verlede gedoen het nie. Hulle wil meer te wete kom oor wie die aansoeker is en wat sy of haar toekomsplanne is.
Bring jou behoeftes in lyn met jou voornemens
'n Werknemer word gewoonlik in diens geneem omdat daar 'n behoefte aan sy of haar vaardighede bestaan – take wat goed gedoen moet word en uiteindelik moet bydra tot die sukses van die onderneming wat die indiensname doen.
Personeelwerwers is potensiële kliënte wat waarde vir hulle belegging (jou indiensname) wil hê. Die vrae wat hulle kan vra, sluit die volgende in:
Watter waarde beplan jy om toe te voeg?
Watter bydraes gaan jy maak wat tot die onderneming se voordeel en wins gaan wees?
Verstaan jy die belangrikheid van die uitruil van produktiewe insette vir voortgesette opleiding en groei?
Jou CV se rol is om 'n personeelwerwer te oortuig dat jy heelwat waarde het om toe te voeg sodat hulle jou graag sal wil ontmoet.
Bevestig dat jy kwalifiseer
Baie poste het spesifieke vereistes. Gaan verder as om net te bevestig dat jy die noodsaaklike kwalifikasies het deur te illustreer met watter uitnemendheid jy hierdie kwalifikasies benut. Jou CV moet al die personeelwerwer se vrae omtrent jou kwalifikasies beantwoord sodat sy eerste gedagte sal wees dat hy jou graag sal wil nooi vir 'n onderhoud.
Dit moenie net geskryf word nie, dit moet geproduseer word
Onthou dat jou CV 'n bemarkingstuk is. Die voorkoms daarvan en gevoel wat dit wek, stuur 'n boodskap wat 'n reaksie ontlok. As die voorkoms daarvan vars en duidelik is en dit maklik leesbaar is, verbeter dit jou kanse dat dit noukeuriger bestudeer gaan word.
Personeelwerwers spandeer slegs 'n beperkte tyd daaraan om elke CV wat hulle ontvang vinnig deur te gaan. Die eerste indruk is dus die sleutel. As jy 'n netjiese, goed georganiseerde dokument voorlê waarin al die belangrike punte uitstaan, sal jy die werwers oortuig om meer tyd aan jou CV te spandeer.
Die beeld wat jy wil projekteer, hang af van die rol en die onderneming, maar dit is belangrik om dit professioneel en aantreklik (kort en relevant) te hou. Wees konserwatief met die gebruik van lettertipes, kleure en illustrasies. Kies duidelike, leesbare lettertipes, wees konsekwent met die uitleg van jou CV, vermy oulike illustrasies en moenie foto's insluit nie – tensy spesifiek gevra word daarvoor.
Gee aandag aan die struktuur van jou CV
CV's het 'n verwagte volgorde. As jy hierdie volgorde ken en dit volg, verseker jy 'n werkgewer dat jy bekwaam is en bewus is van basiese kommunikasiepraktyke. Die chronologiese CV-struktuur is die veelsydigste en gewildste en lyk soos volg:
Opskrif en persoonlike inligting
Loopbaandoelwitte en professionele profiel ('n kort paragraaf wat net onder jou naam en kontakbesonderhede voorkom en wat voornemende werkgewers 'n oorsig gee van wie jy is en wat vir jou belangrik is.
Ondervinding en werkervaring
Dié inligting kan omgeruil word met onderrig en kwalifikasies indien jy nuut in die arbeidsmark is.
Opleiding en kwalifikasies
Bykomende inligting kan insluit jou sleutelvaardighede en stokperdjies (net dié wat relevant tot die werk is waarom jy aansoek doen).
Onthou die fynere punte
Vermy bewoording soos "ek kan" wanneer jy jou CV opstel. Dit suggereer dat jy iets kan doen maar dit nie noodwendig sal wil doen nie. Jy wil hê alles omtrent jou CV moet definitief, tot die punt en oortuigend wees. Dieselfde geld vir jou werkwoorde. Gebruik aktiewe, opwindende werkwoorde – soos jy het alle verwagtinge oortref in stede van jy het jou doel bereik.
Die finale element wat oorweeg moet word, is hoe jou CV die personeelwerwer gaan bereik. Konvensionele pos is waarskynlik jou slegste keuse, gevolg deur e-pos. Verreweg die beste manier om jou CV in 'n personeelwerwer se hande te laat beland, is om dit deur iemand wat die personeelwerwer ken en vertrou aan hom te laat oorhandig.
Jy self sal tog veel eerder verkies om aan 'n potensiële werkgewer voorgestel te word deur iemand wat jy vertrou in stede van deur 'n onpersoonlike dokument. Netwerk onophoudelik – want dis die manier waarop vandag se wêreld funksioneer. Benut dit dan ten volle deur die persoon te identifiseer wat jou aan sukses kan bekendstel.